**ОТЧЕТЕН ДОКЛАД**

за дейността на читалище „Светлина-1929“село Роза, за 2021година.

Уважаеми читалищни членове,

настоящият доклад за дейността на НЧ „Светлина 1929” с. Роза, отчита изпълнението на дейността по годишната програма за развитие на читалищната дейност, разработена в изпълнение на член 26, ал.2 от закона за народните читалища, културния календар и реализираните проекти през 2021 година.

I. Основни цели и приоритети в читалището

- Отстояване на позицията на водещо културно средище

- Обогатяване на културния живот в населеното място

- Развитие и иновативност в библиотечната дейност

- Развитите и подпомагане на любителското и художественото творчество

- Работа по проекти

- Партниране с местното самоуправление.

II. Дейности свързани с изпълнение на основните задачи

Събрали сме се днес, на 17.03.2022 г., да отчетем дейността на читалището, чиято основна цел в качеството си на културна институция е, задоволяване потребностите на населението, които от своя страна са: развитие и обогатяване на културния живот, социална и образователна дейност, запазване на традициите и обичаите, характерни за нашия район и предаването им на по-младото поколение, възпитаване в дух на родолюбие и човешки добродетели, предоставяне на компютърни и интернет услуги, организиране на клубове, кръжоци, чествания и тържества. На тези, т.нар.правила, беше подчинена работата на работещите в читалището, но настъпилите противоепидемични мерки наложиха промени.

Първото мероприятие от културния календар на читалището за 2021 година беше 21 януари -„Ден на родилната помощ”, по-известен в обредния календар като „Бабинден”. По традиция на този ден се изказва благодарност на тези, които работят в сферата на родилната помощ. Самодейците от читалището посетиха здравната служба в селото ни и по стара българска традиция пресъздадоха  обичая „поливане на бабата” – в случая това беше медицинската сестра. Тя от своя страна отправи пожелания за раждане на повече бебета през годината. Празникът беше изпълнен с  весели моменти и закачки. В предходни години веселбата по повод Бабинден продължаваше с обща трапеза, песни, викторина, танци и хора, за съжаление вече две години неможем да проведем този така желан от жените в селото празник, на който се събираха около 70 жени и веселбата продължаваше до късно вечерта. Да се надяваме, че тези трудни за всички ни времена, ще отминат и ще продължим да живеем, и да се веселим по старому.

През месеците февруари и март, със заповед на МЗ и РЗИ, се наложи да прекратим събиранията на закрито. Това наруши нашия ритъм на работа. Пропуснахме мероприятия като Баба Марта, с посещение в детската градина; Осми март- ден на жената; 22 март- посрещане на Първа пролет.

За международен ден на детската книжка, организирахме:

* четене на открито;
* заедно с малките ни читатели изготвихме витрина в библиотеката с любими детски книжки ;
* рисувахме любим приказен герой

За радост тази година на Лазаровден, село Роза се огласи от песните на лазарките. Те посетиха всеки дом в селото ни и пяха за здраве, плодородие и благополучие на дома. Месец преди самия празник започнаха репетициите и подготовката на лазарските групи, като всяка година, има все повече желаещи момичета да се включат в обичая Лазаруване. Част от събраните от лазарките яйца боядисахме на Велики четвъртък, както повелява традицията и решихме да не правим изложба в читалището, както друга година, а да ги подарим на възрастни и болни хора, за да ги зарадваме за предстоящият голям християнски празник -Великден.

Въпреки създадените нови условия на работа, при всяка възможност извън забраните, провеждахме мероприятия.

За всеки национален празник и бележита дата, служителките в читалището подготвяха тематични табла с подходящите материали за:

19.02-годишнина от обесването на Васил Левски; 03.03 -освобождението на България от турско робство; 02.06 - за денят на Ботев поднесохме цветя на паметника на загиналите войни от село Роза.

По проект на МИГ „Тунджа” Участвахме съвместно с пенсионерски клуб „Росна китка”. Целта на проекта беше подобряване на социализиращата среда на клубовете на пенсионера, което включваше закупуване на оборудване за нуждите на клуба и провеждането на различни инициативи с клубните членове, отговарящи на техните интереси, срещи с други клубове и съвместни мероприятия. Като част от проекта беше подготовката и провеждането на социализираща инициатива - сценка „На раздумка в Гюлемяново”. Тя се състоя в сградата на читалището в с. Роза на 20.05.2021 г. с участието на Пенсионерски клуб „Росна китка” с. Роза, представяна беше хумористична сценка и песни, които са специално разучени за концерт по социализираща инициатива . Участие взеха и певческа група „Тракийски напеви” при клуб на пенсионера с. Ген. Инзово. Мероприятието и този път се проведе при спазване на всички противоепидемични мерки.

През изминалата година участията на танцовите състави за жалост бяха много малко, но надяваме се пандемията да отмине и самодейците ни ще продължат да прославят името на селото ни в България и по света, така като е било и преди. Най-малките ни танцьори също бяха зажаднели за сценична изява, те бяха много щастливи с участието си в празника на традициите, който се проведи в парка на с. Ген. Инзово през месец юли.

23 август е бележита дата за голяма част от жителите на селото ни. На този ден пред паметника на Петър Момчилов, в двора на читалището се събираме много хора, за да поднесем цветя и да отдадем почит на саможертвата, на силата в идеите за един по добър свят за живеене.

14 октомври е храмовия празник на църквата в селото ни, по този повод вече няколко години се включваме като добри християни в почистването на църквата и църковния двор за предстоящия празник. На самия ден, на Петковден, служителката също има нужда от нашата помощ и винаги се отзоваваме и помагаме, за да посрещнем и изпратим подобаващо гостите на празника. Отворени сме да работим с всички институции в селото, така ще бъде и за напред.

С наближаване на Коледните празници надявам се оправдахме очакванията за много весел и цветен празник на жителите на селото ни, като организирахме предколедно почистване на центъра на селото съвместно с младежите, кметство с. Роза и жители, откликнали на призива ни. Читалището подкрепи с голямо желание инициативата на младежите за коледно тържество на открито и коледен базар, като отдели от бюджета си 2000 лв. за провеждането му. Закупени бяха пано-гръб за сцената, костюм за Дядо Коледа, нова премяна за коледарите. Месец по-рано започнахме с репетициите за подготовка и достойно представяне на най-малките танцьори от танцов състав „Усмивка” и коледарската група.

Библиотеката – най-важното място във всяко читалище. Нашата е с почти 10 000 броя наличен фонд, а отоплената зала и помощта от служителките са за удобството на посетители и потребители. За съжаление, заради големите възможности на новите технологии броят на читателите намаля. През 2021 година кандидатствахме по проект на Министерството на културата, за финансова подкрепа на библиотеките за обновяване на фондовете им с книги. За наша радост проектът на стойност 1249,00 лв беше одобрен, закупихме 90 броя книги – детска, ученическа и художествена литература различни жанрове, за да може всеки читател в библиотеката да намери любимо четиво. През годината закупихме 20 книги на стойност 150 лева със средства от бюджета на читалището, стараем се да задоволим максимално читателското търсене и да привлечем нови читатели.

Община ,,Тунджа“ разработи проект на МИГ- „Тунджа”, при който читалището ни е бенефициент. . В рамките на програмния период на този проект е предвидено закупуване на народни носии /за нашето читалище 10 мъжки и 10 дамски/ и организиране на събитие, което трябваше да се случи до края на 2021 година, но поради независещи от нас причини се отложи във времето.

През три годишния период успяхме да организираме 3 големи събития в селото, въпреки сложната обстановка в България след навлизане на пандемията от COVID 19. Работехме усилено когато се вдигнеха епидемиологичните мерки. Запомнящо се ще остане честването на 90 годишния юбилей на читалището в с. Роза. В тържественият концерт участие взеха певческа група „Росна китка” при Пенсионерски клуб „Дълголетие”, с. Роза, трите възрастови групи на танцов състав „Усмивка” при НЧ „Светлина-1929” с ръководител Петър Димитров, децата от детската градина в с. Роза и индивидуални изпълнители. Празничния концерт завърши с участието на певицата с Величка Русева. В сравнително малкия период от време през 2020г., когато нямаше епидемиологични забрани, за наша радост и гордост, успяхме да подготвим и отпразнуваме другото голямо събитие, а именно 10 години от създаването на ТС,,Усмивка“. Многобройната публика, бурните аплодисменти, веселото настроение на всички, бяха доказателство за прекрасния ни празник. Освен нашите три танцуващи групи, участие в концерта взеха певци и инструменталисти на ФА ,,Тунджа“ при община Тунджа. Позволявам си, освен от свое, а и от името на всички вас да изкажа благодарност на участничките в танцовия състав, за желанието и амбицията им да съхраним българския фолклор; благодарност към Господин Петър Димитров за неговия професионализъм; благодарност към община Тунджа за моралната и финансова подкрепа за провеждането на този юбилеен концерт.

На  20.09.2019 г. в село Роза се състоя емоционална патриотична инициатива„Вечер на героите“, на която беше открит обновеният паметник на загиналите във войните розенци.  Организатори на събитието са Кметство село Роза, Народно читалище „Светлина -1929” село Роза, Община „Тунджа” и жители на селото.    В края на „Вечер на героите“ поетесата и актриса Тоня Борисова представи авторски и поетичен спектакъл „Пътеки към душата на България”. Това беше другото голямо и запомнящо се събитие през този тригодишен период.

2021год.беше още една трудна година за всички заради Ковид-19, годината с много предизвикателства.Въпреки всичко, смятам, че се справихме достатъчно добре с работата в читалището и това е повод да кажа ,,благодаря“на служителките Минка Петрова и Йорданка Новачева;

на всички самодейци участвали в нашите мероприятия;

благодаря на всички спонсори и доброжелатели;

благодаря на кмета на селото ни Марко Стоянов;

благодаря на община ,,Тунджа“за оказаната помощ в подходящите моменти;

благодаря на читалищното настоятелство за екипната работа.

Основните доклади за дейността на читалището са съобразени със ЗНЧ, устава на НЧ „Светлина 1929” , Закона за обществените библиотеки. В длъжностната характеристика на работещите през заповеди и решения са делегирани правомощия и отговорности в изпълнение на преките им трудови задължения.

Дата : 17.03.2022год. Председател:

Списъчен състав на настоятелството на НЧ „Светлина 1929“ с. Роза

Цонка Добрена – Председател ЧН

Ваня Гърбачева – член ЧН

Веселка Михайлова – член ЧН

Иванка Михайлова – член ЧН

Стоянка Куманова – член ЧН

Минка Петрова – член ЧН

Мара Симеонова – член ЧН

Донка Донева – председател ПК

Мария Подикова – член ПК

Николай Илиев –член ПК